Nos frater Regnaudus humilis abbas priorque et totus conuentus monasterii sancti Stephani dyuionensis ordinis sancti Augustini lingonensis diocesis: notum facimus quod nos diligenti tractatu et deliberatione prouida in nostro capitulo et extra prehabitis inter nos abbatem predictum ex una parte et nos priorem et conuentum predictos ex altera in capitulo nostro propter hoc ibidem specialiter constituto utriusque nostrum et successorum nostrorum considerato commodo euidenti unanimes concordauimus et concordiam fecimus ad inuicem prout inferius continetur uidelicet quod pro eo quod dicti prior et conuentus nos abbatem prefatum et successores nostros quittauerunt absoluerunt et perpetuo liberauerunt ab omni prestatione solutione et administratione sibi a nobis et successoribus nostris de cetero faciendis tam caseorum, alectium, ouorum, salsarum, specierum, oleorum, ceparum, alleriarum quam etiam sagiminum quibuscumque modis et temporibus ipsis a nobis debitorum et debitarum uidelicet pro pretio et summa sexaginta librarum turonensium monete currentis pro terminis solutionis earum a nobis et nostris successoribus sibi et successoribus suis in usus pictantiarum suarum secundum eorum arbitrium totaliter conuertendis perpetuo et deinceps de et super redditibus et prouentibus ecclesie nostre beati Nicolai de Dyuione annis singulis persoluendis ad terminos infrascriptos uidelicet in singulis quatuor temporum ieiuniis anni cuiuslibet et quindecim libras dicte monete; nos uero prior et conuentus predicti pro predictis sexaginta libris dicte monete nostris et successoribus nostris a prefato domino et successoribus suis de et super redditibus et prouentibus predictis in perpetuum persoluendis modo et forma quibus supra dictum dominum abbatem et futuros successores suos quittamus pro nobis et nostris successoribus liberamus et absoluimus et immunes et liberos esse uolumus ab omni prestatione solutione et administratione nobis aut successoribus nostris in posterum faciendis omnium et singulorum premissorum et cuiuslibet eorumdem uolentes etiam et concedentes concordiam dudum inter nos et bone memorie uiri dominum Poinzardum olim abbatem nostrum temporequo uiuebat factam super caseis, ouis, alectibus et salsis specierum uidelicet pro quadraginta sex libris super qua concordia constructe fuerunt littere suo et nostro sigillate nullius sit ualoris et nullam habeat de cetero roboris firmitatem cum in ista presenti et ultima concordia comprehendatur promittentes nos abbas predictus priorque et conuentus predicti bona fide secundum quantum quemlibet tangit et tangere potest alter nostrum alteri tenere et in perpetuum et inuiolabiliter pro nobis et nostris successoribus obseruare. In quorum testimonium et obseruantiam omnium et singulorum premissorum nos abbas et conuentus prenominati sigilla nostra his presentibus litteris duximus apponenda. Datum et actum in capitulo nostro die sabbati post octabas presentationis beate Marie uirginis, anno Domini millesimo trecentesimo quadragesimo quinto.